Oficiālais Vēstnesis L 300 , 23/10/1987 Lpp. 0034 - 0037

Speciālizdevums somu valodā: Nodaļa 4 Sējums 3 Lpp. 0055

Speciālizdevums zviedru valodā: Nodaļa 4 Sējums 3 Lpp. 0055

L 337 27/11/1987 Lpp. 0003



Nolīgums, ar ko groza Eiropas Ekonomikas kopienas un Santomes un Prinsipi Demokrātiskās Republikas valdības 1984. gada 1. februārī Briselē parakstīto nolīgumu par zveju Santomes un Prinsipi piekrastē 1. pants Eiropas Ekonomikas kopienas un Santomes un Prinsipi Demokrātiskās Republikas valdības 1984. gada 1. februārī Briselē parakstītā nolīguma par zveju Santomes un Prinsipi piekrastē 4. pantā minēto pielikumu un 6. pantā minēto protokolu aizstāj ar šim nolīgumam pievienotajiem dokumentiem. 2. pants Šis nolīgums ir sastādīts divos eksemplāros dāņu, vācu, grieķu, angļu, franču, itāļu, holandiešu, portugāļu un spāņu valodā, visi tā teksti ir vienlīdz autentiski, un tas stājas spēkā parakstīšanas dienā. To piemēro no 1987. gada 1. jūnija. -------------------------------------------------- PIELIKUMS NOSACĪJUMI KOPIENAS KUĢU ZVEJAS NORISEI SANTOMES UN PRINSIPI ZVEJAS ZONĀ 1. Šādā kārtībā pieprasa un izsniedz licences, kas ļauj kuģiem, kuri kuģo ar kādas Kopienas dalībvalsts karogu, zvejot Santomes un Prinsipi zvejas zonā: Attiecīgās Kopienas iestādes vismaz divdesmit dienu pirms pieteiktā derīguma termiņa sākšanās ar Eiropas Kopienu Komisijas iestāžu Santomē un Prinsipi palīdzību iesniedz ar norādītu Santomes un Prinsipi iestāžu starpniecību Zivsaimniecības ministrijai pieteikumu attiecībā uz katru kuģi, kas vēlas zvejot saskaņā ar nolīgumu. Pieteikumus raksta uz Santomes un Prinsipi Demokrātiskās Republikas valdības šim nolūkam paredzētām veidlapām, kuru paraugs šeit pievienots. Licences izsniedz konkrētam kuģim. Licenci, kas izsniegta kādam kuģim, pēc Eiropas Kopienu Komisijas pieprasījuma var aizvietot un nepārvaramu apstākļu gadījumā to aizvieto ar tādu licenci, kas izsniegta kādam citam Kopienas kuģim ar tiem pašiem raksturlielumiem. Pēc licenču parakstīšanas Santomes un Prinsipi iestādes ar Eiropas Kopienu Komisijas iestāžu Santomē un Prinsipi starpniecību nodod tās kuģu īpašniekiem vai viņu pārstāvjiem. Licencēm vienmēr jāatrodas uz kuģa. 2. Licences izsniedz uz vienu gadu, un tās var pagarināt. Nolīguma 4. pantā paredzēto un protokola 1. pantā minēto maksu, ko veic kuģu īpašnieki, nosaka ECU 20 apmērā par nozvejoto tonnu Santomes un Prinsipi zvejas zonā. 3. Licences izsniedz pēc tam, kad Santomes un Prinsipi valsts bankā iemaksāta kopsumma ECU 1500 gadā par katru tunču saldētājseineri un ECU 200 gadā par katru kuģi tunču zvejai ar āķiem no borta un jedām, kas līdzvērtīga maksai par: - 75 tonnām tunču, ko gadā nozvejo tunču saldētājtraleris, - 10 tonnām tunču, ko gadā nozvejo kuģis tunču zvejai ar āķiem no borta un jedām. 4. Katra kalendāra gada beigās sastāda provizorisku to maksājumu aprēķinu, kas veicami par zvejas gadu, balstoties uz kuģu īpašnieku sniegtajām nozvejas deklarācijām, kas vienlaikus nosūtītas Santomes un Prinsipi kompetentajām iestādēm un atbildīgajām struktūrvienībām Eiropas Kopienu Komisijā. Atbilstīgo summu iemaksā Santomes un Prinsipi valsts bankā ne vēlāk kā kārtējā gada 31. martā. Pēc tam, kad speciāla zinātniska iestāde reģionā veikusi nozvejas apjoma pārbaudi, Komisijas atbildīgās struktūrvienības sastāda par gadu veicamo maksājumu galīgo aprēķinu. Galīgo aprēķinu dara zināmu kuģu īpašniekiem, kuru rīcībā ir trīsdesmit dienas savu finansiālo saistību izpildei. Ja summa izrādās mazāka nekā iepriekš minētā iepriekšējā iemaksa, radušos atlikumu kuģa īpašniekam tomēr neatmaksā. 5. Pirms nolīgums stājas spēkā, Santomes un Prinsipi iestādes informē par maksājumu kārtošanu, un jo īpaši par to, kādi konti un kāda valūta lietojama. 6. Ik reizi, kad Kopienas kuģi ienāk Santomes un Prinsipi zvejas zonā vai iziet no tās, tie pārraida Santomes un Prinsipi radiostacijai ziņas par nozvejas apjomu, kas atrodas uz kuģa. Izsniedzot licenci, kuģa īpašniekiem dara zināmu radiosignālu. Ja tiek pieķerts zvejojam tāds kuģis, kas par savu klātbūtni nav ziņojis Santomes un Prinsipi radio, to uzskata par kuģi bez licences. Pēc Santomes un Prinsipi iestāžu pieprasījuma kuģi ļauj atrasties uz sava klāja novērotājiem. Novērotāji neatrodas uz kuģa ilgāk par to laiku, kas vajadzīgs, lai veiktu nozvejas pārbaudi uz vietas. 7. Ja Kopienas kuģiem ir pieejamas saldētājtraleru zvejas iespējas atbilstīgi protokola 1. panta otrajam apakšpunktam, šādiem kuģiem neļauj veikt zveju 12 jūdžu zonā un tiem var pieprasīt izkraut daļu no loma, lai izpildītu vietējās prasības. PIETEIKUMI ZVEJAS LICENCES SAŅEMŠANAI 1. Derīga no: … līdz: … 2. Kuģa nosaukums: … 3. Kuģa īpašnieks: … 4. Osta un reģistrācijas numurs: … 5. Zvejas veids … 6. Atļautais tīkla acu izmērs: … 7. Zvejas kuģa garums: … 8. Zvejas kuģa platums: … 9. Bruto tilpība: … 10. Kravnesība: … 11. Dzinēja nominālā jauda: … 12. Konstrukcijas tips: … 13. Normālais kuģa apkalpes lielums: … 14. Radioiekārtas/elektroiekārtas: … 15. Kapteinis: … Par iepriekš sniegto informāciju atbild vienīgi kuģa īpašnieks vai viņa pārstāvis. Pieteikuma iesniegšanas datums: … -------------------------------------------------- Protokols, ar ko nosaka zvejas atļaujas un finansiālas kompensācijas laika posmam no 1987. gada 1. jūnija līdz 1990. gada 31. maijam 1. pants No 1987. gada 1. jūnija trīs gadu laika posmam saskaņā ar nolīguma 2. pantu tiek noteikta zvejas atļauju piešķiršana 52 tunča saldētājseineriem un 10 kuģiem tunču zvejai ar āķiem no borta un jedām. Papildus šīm atļaujām pēc Kopienas pieprasījuma var piešķirt licences citām zvejas kuģu kategorijām atbilstīgi zvejas un finansu nosacījumiem, kas vēl jānosaka. 2. pants Nolīguma 6. pantā minētā finanšu kompensācija 1. pantā minētajam laika posmam ir ECU 1425000, kas jānomaksā trīs vienādās ikgadējās iemaksās. Šī summa aptver zveju līdz 9500 tonnām tunču nozvejas gadā; ja Kopienas kuģu nozvejas apjoms Santomes un Prinsipi zvejas zonā pārsniedz šo daudzumu, minēto summu attiecīgi palielina. Tomēr neatkarīgi no faktiskā nozvejas apjoma finansiālās kompensācijas summu protokola darbības laikam ierobežo līdz ECU 2000000, kas jānomaksā trīs vienādās ikgadējās iemaksās. 3. pants Nolīguma 2. pantā minētās kompensācijas izlietojumu pārzina vienīgi Santomes un Prinsipi Demokrātiskās Republikas valdība. Kompensāciju iemaksā kontā, kas atvērts Santomes un Prinsipi valsts bankā. 4. pants Kopiena arī iegulda līdz ECU 450000 Santomes un Prinsipi zinātniski tehniskas programmas finansēšanā, lai gūtu plašāku informāciju par zvejas resursiem Santomes un Prinsipi zvejas zonā. Šo ieguldījumu izlieto, lai: 1) veiktu izpētes kampaņu, gūstot plašākas zināšanas par vēžveidīgo resursiem; 2) apmaksātu Santomes un Prinsipi dalību šādās starptautiskās organizācijās: Gvinejas līča reģionālā zivsaimniecības komiteja un ICCAT; 3) apmaksātu tās dalību starptautiskās zivsaimniecības sanāksmēs. Šo summu nodod Zivsaimniecības ministrijas rīcībā. Santomes un Prinsipi kompetentās iestādes nosūta Komisijai īsu ziņojumu par izpētes kampaņas rezultātiem attiecībā uz zināšanām par vēžveidīgo resursiem. 5. pants Ja Kopiena neveic šajā protokolā paredzētos maksājumus, nolīgums par zveju tiek apturēts. --------------------------------------------------